
S. VERONIX.
Chapter 1
ON Tiberius dagum ðæs miclan caseres, hyt gelamp bynnan lytlum fyrste æfter þam þe ure heofenlica Hlaford ahangen wæs, hyt wæs þæt sum æðele man wæs, þæs nama wæs Tȳrus. And he wæs on Equitania-rice cyning under Tyberie þam casere, and he wæs oftost wunigende on þære ceastre þe wæs genemned Lybie. And he was se ylca Tyrus, þæs ðe bec secgað, swa unhal on hys andwlitan, þæt ðæt adl þe we hatað cancer hym wæs on þam nebbe, fram þam swyðran næsþyrle oð hyt com to þam eage.

Chapters 2–4
Ac hyt wæs þa þæt sum man wæs farende of Judea-lande, þæs nama wæs Nathan; and he wæs anes burhmannes sunu on Ysrahela-lande, þæs nama wæs Naū. Ac se ylca Nathan wæs swa gelyðen þæt he hæfde gefaren fram ælcum lande to oðrum and fram sǽ to sǽ, and swa þæt he hæfde ealle eorðan ymbfaren. And se ylca Nathan wæs þa asend fram Tyberie þam casere to Romesburh, to pam þæt he sceolde hys ærende and his wedd þyder gelædan; forþig þe se casere eac, Tiberius, wæs swa unhal myd myslicum wundum þæt he wearð hreofla. And Nathan þa wæs forðwerd farende myd eallum hys ærende toweard Romana-rīce, and þet wæs on scype þæt he on for. Ac se suðerna wynd hyne and his anfæreld þa swyðe gedrehte, and hyne swa genydde þæt he to þpani gete becom æt þære ceastre Lybie. And Tyrus þa ðære burge hlaford wearð þa þæt geseonde, and sona oncneow be heora færelde þæt hig of Judea-lande wæron, and he sona þus cwæð, and wæs swyþe wundrigende, “Næfre ic ær on þyssum lande swylc wundor ne geseah, þæt æfre Judeisc men hyder on land myd scype sceoldon cuman.” Ac Tyrus þa het þær to-yrnan, and hym to-clypian þone þe on þam scype yldost wære; and Nathan hym sona to-com. And Tyrus hyne sona axode and hym to-cwæð, "Hwæt eart þu to soðe, oððe hwanon come þu?" Nathan hym andswarode þa and þus cwæð, “Ic eom Nathan Nauwes sunu, and ic of Greca-rice hyder eom cumen; and ic of Judeum wæs, þam Pontiscan Pilate underþeodd; and ic wæs æfter asend þæt ic sceolde to þam casere cuman, Tiberie, and his ærende lædan of Judeum to Romanum; ac me was on-sigende se stranga wynd, and me gebroht hæfð on þas stowe, þæt ic nat hwar ic eom.”

Chapters 5–7
Tyrus hym þa andswarode and cwæð, “La gif þu myhtest æfre ænig þing fyndan on smyrunge, oððe on wyrtum, oððe on ænegum oðrum þyngum, þæt ðu myhtest myne wunde myd gehælan, þe ic on mynon andwlytan hæbbe; ic wolde þe to medes syllan butan ælcum twy swa gold swa sylfor swa fæla swa þu woldest, and eac þe to-foran Tyberie þam casere gebryngan.” Nathan hym andswarode and cwæð, “Eala myn hlaford, ic ne mæg nane swylce þyng fyndan, ne ic þær nan þing on ne cann: ac gif þu gefyrn on Judea-lande wære, þær ðu myhtest fyndan swylcne man and acorenne wytegan, þæs nama wæs Drihten Hælend Cryst. He sylf hælde hys folc fram heora synnum, and eac he myd hys worde hreoflan aclænsode, and he blynde onlyhte, and he deade awehte. And sum wyf wæs poligende blodes fleusan, huru XII wynter; (seo wæs Veronix genemned), and heo hym to genealæhte wyð-æftan hym and his hrægeles fnædes æthran, and heo wearð sona þurh þæt gehæled. And he of V hlafon and of twam fixum fif þusend manna gefylde. Ealle þas þyng and oðre fæla ær his þrowunge he gefylde. Ac pa Judeas wæron myd āndan afyllede and hyne gefengon, and þa ealdras and þa mæssepreostas hyne geswungon, and æt Pilate abædon þæt hig hyne moston ahōn on trywenre ealgan; and hig eac swa dydon, and hig hym dryncan sealdon þæt wæs wyn and eced gemenged togædere, and he eac on þære rōde þone gast ageaf, and he syððan to helle gefor and þær geneosode ealle þa halgan and þæt mennisce cynn alysde. And Joseph se ryhtwysa wer his lychaman bebyrigde, and þa Judeas þærto hyrdas gesetton and þær ofer sceoldon wacian, þy læs hys cnyhtas comon and pæne lychaman gefetton. Ac ic secge to soðon, þæt on þam ylcan lychaman þe he myd bebyrged wæs on þam ylcan he eft aras bynnan twam dagum; eall swa ic to soðon wat þæt he ys se soða God.”

Chapter 8–9
Tirus was pa þæt gehyrende eall swyðe georne, and hys heafod up ahebbende, and on Cryst gelyfende, he sylf and eall hys yn-hyred; and he ða þus cwæð, “Eala gyf ic þær wære, and ic hys ansyne gesawe and ic hyne oncnawan cuðe, þære wyrrestan wrace ic hyne wrecan wolde, and ealle hys fynd ofslean, for þam þe hig swa ymbe urne Hlaford gedydon.” Ac ða þa Tyrus hæfde pus gesprecen, hym þa of þam andwlytan nyðer afeoll se cancer þe hyne ær swyðe amyrred hæfde; and hys flæsc wearð eall gesett and hal geworden, and he þa clypode myd hluddre stefne and þus cwæð, “Eala hyt ys se soða dema, and se mæra cyning, and se ryhtwisa God; for þam ic hyne næfre ne geseah ne on hyne ne gelyfde, buton þæt ic nu his naman gehyrde, and com þurh þæt gehæled.” And Tyrus þa nyðer afeoll on eorðan astreht, and hyne to Dryhtne gebæd and pus cwæð, “Lā ælmyhtyga God and ealra cyninga Cyning and ealra wealdendra Wealdend, ic bydde þe þæt ðu geþafige me, þæt ic mote on þæt land faran þe ðu on wære acenned, þæt ic mæge þær þyne fynd geseon and heora naman adylegian and þynne deað gewrecan.”

Chapter 10
Ac æfter þam þe he hyne þus gebeden hæfde, he to hym Nathan geclypode, and hym to-cwæð, “Eala, hu gesawe þu þa gefullian þe on Cryst gelyfdon? Cum raðe and fulla me, þæt ic mæge myd ealre heortan on hyne gelyfan; forþon ic hyne næfre ne geseah and he me swa þeah halne gedyde.” Nathan hym þa to-genealæhte, and hyne sona gefullode on naman Fæderes and Suna and Halgan Gastes, and hym ofgesette þone naman Tyrus, and hyne genemde on þam fulluhte Tytus, þæt ys on ure geðeode, Arfæst.

Chapter 11
And Tytus þa asende bodan to hys fyrdgemacan, þe wæs genemned Vespasianus, þe wþs eac hæðen; and hig begen æt-gædere wæron þonne hig to ænigre fyrde gefaran woldon. And Vespasianus þa butan ælcere yldynge hym ongean com, myd seofen þusend gewæpnodra manna. And þa he on þa ceastre becom Libie, he þa sona axode hwæt hyt soðes wære, for hwig hym man swa færlice æfter asende. Titus hym andswarode and cwæð, “Eala, for hwig ne besceawost þu on þynre heortan, þæt ðu gelyfe on þone ælmyhtegan God, and on þone lyfigendan Fæder, and hu se Hælenda Cryst Godes sunu on Judea-lande geboren wæs on þære Judeiscan ceastre Bethlēēm, and hu þa Judeas hyne geswungon and on rōde ahengon, eall þurh heora andan, and hu he eft on þam þryddan dæge of deaðe aras; and his leorning-cnyhtas and mænige oðre men hyne syððan gesawon on þam ylcan flæsce þe he ær wæs; and bynnan feowertygum dagum æfter hys æryste he atywde hys leorning-cnyhtum, and hig ealle gesawon hwar he wæs on heofenas astigende mycelre myhte. And ic wat þæt he ys se soða God. Ac uton wyt nu beon hys leorning-cnyhtas, and faran and hyne gewrecan and ealle hys fynd adylgian of ealre lyfigendre eorðan, þæt ealle þeoda syððan wyton and oncnawon þæt næfre on eorðan hys gelīca ne gewearð.”

Chapter 12
Titus and Vespasianus heora geþeaht hæfdon, swa þeah þæt Vespasianus wæs ærost gefullod, and hig syððan of Libia þære ceastre foron and on scyp astigon, and to Hierusalem ferdon, and hig eall þæt rīce myd forspyllednysse gewæhton. Ac pa ða cyningas þe on þam lande wunedon þæt gehyrdon, hig wæron swyðe gedrefede and to deaðe afærede. And se cyning Herodes þa wearð swa swyðe gedrefed, þæt he cwæð to Archelause hys suna, “La myn cyld, onfoh þu uncer rȳce, and myd þys oðrum cyningum þe ðe abutan synd nyme ge ealle angeþeaht, þæt ge magon eow sylfe alysan of eowre feonda gewealde, þa eow wyllað myd eallon forspyllan and eowre ryce to-wurpan.” Nu þæs de we to soðon wyton þæt se sylfa Herodes þa hys spere genam, and hyne sylfne ofstang; and he swa sorhlice hys lyf geendode.

Chapter 13
And Archelaus hys sunu þa com to þam oðrum cyningum, þe wæron ryxiende eond eall þæt Judeisce rȳce, and hig ealle heom geþeaht worhton, and ymbe þæt wæron þæt hig hig sylfe on Hierusalem beclysan woldon myd eallum þam folce þe heom myd wæron, swa þæt ðær gelamp þæt hig ealle in on þa burh foron, þæt ðær nan þyng þæs folces wyðutan belyfen næs. Þat wæron ærest of ehta ricum ehta cyningas myd eallum þam folce þe heom myd woldon, and hig eac þar ynne seofon gear wunedon.

Chapters 14–15
Ac se wysdom weox myd Tīte and mid Vespasiane, swa þæt hig hæfdon ealle pa rīcu eond farene and to yrmðe getawode. And hit wæs þa on þam ehtoðan geare þe se mycla hungor heom on becom, þæt hig for þære hlafleaste þa eorðan æton. Ac þa yldestan cempan, þa ðe on Hierusalem wæron and of þam ehta rīcon, heom betwynan awyrgendlic geþeaht worhton, and þus cwædon, “Hwæt fremað us ure lyf, nu we geseoð þæt das Romaniscan menn cumene syndon, and heom to nymað ure rīce and ure stowe and eāc ealle pas peoda? Selre us ys to soðon þæt we us sylfe ofslean ponne hig us yfelum deaðe acwylmon, and eft secgon þæt hig ofer us sige hæfdon.” Ac ic wat þæt hig heora swurd þa abrudon, and heom betweonan fuhton, þæt ðær wæron on dæg ealra ofslagene huru endlyfen þusend.

Chapters 16–17
And þæt folc þæt ðær æfter on þære ceastre belyfen wæs, þa wæron sume to deaðe afærede for þæra cyninga ege, for þam ðe hig heora hat-heortnyssa nahwar forbugan ne myhton for þære mænige þe ðær ofslagene wæron. And heom eac se stenc pa swa yfele derede for þære mycelan hætan, þæt hig þa heom betwynan cwædon, “Eala! hu we syndon geomrigende and swyðe aforhtigende, be myclum gewyrhtum; for þam ðe we þone Hælend to deaðe gesealdon, and we nu þæt geseoð þæt we for þig yfelum deaðe sweltan sceolon. Ac uton ure heafdo ahyldan and þysse ceastre cægean þyssum Romaniscan folce agyfan, for þam ðe we full georne geseoð þæt we elles wyðynnan þysum weallum hrywlicum deaðe forwurðan sceolon. Ac uton hig on hand syllan Tȳte and Vespasiane and heom pus to-cweðan, ‘Her we syllað eow urum hlafordum Tite and Vespasiane þysse ceastre cægan, þa ðe eow dryhten God ufene forgifen hæfð, and we þæt nu wyton þæt ðys rice ys eower and na leng ure, and hyt ys eow geseald þurh Messīan, þæt ys Cryst Godes sunu.’” Eall þæt folc heom þa þæt gecuron, and þam Romaniscan here on hand eodon and heom pus to-cwædon, “Demað us hwylcum deaðe we sweltan sceulon, for þam ðe we þone Hælend to deaðe gesealdon.” Ac þa ða hig þus gesprecen hæfdon, hig wæron sona on ælcere healfe gefangene and fæste gewryðene, and on ælcere healfe myd stanum getorfode; and sume on forclungenum treowe ahangene þa fet up and þæt heafod adūn, and sume hig wæron myd sperum gesticode, and sume to ceāpe gesealde, and sume hig wæron on feower dælas tohaccode, eall swa hig þæs Hælendes tunecan on feower todældon.

Chapter 18
And Titus and Vespasianus þa heom betwynan geþeaht worhton, swa þæt hig of þam Judeum þe ðær to lafe wæron, for anum penige XXX gesealdon, ongean þæt ðæt þa Judeas ær urne Hælend æt Judas hys agenum cnyhte myd þrytegum penegum gebohton. And hig wæron þa Titus and Vespasianus heom eall þæt Judeisce land agende, and georne ymbe þæt smeagende hwæðer æfre ænig man wære þe ænige mærða of þam Hælende hæfde, of his reafe oððe of sumum oðrum deorwyrðum þyngum, and hyt swa þeah swa gesmeādon þæt hig an wyf gefundon þære nama wæs Verōnix, and heo wæs swyðe crysten and leof and wurð eallum folce. And eac hyt wæs seo ylce Verōnix þæs Hælendes reafes æthrān, and wearð þurh þæt fram þæs blodes fleusan gehæled. Heo wæs þa sumne dæl hæbbende of þam reafe þæs Hælendes and hyt swyðe deorwyrðlice heold, and eac heo hyt for Crystes andwlytan æfre hæfde.

Chapter 19
And Tītus and Vespasianus þa hyre æfter asendon, and heo heom myd manega dagas wunede oð þæt Volosianus com þæs Caseres mæg, and hig þa hwyle ymbe þæt wæron þæt hig Pilatum gefengon and hyne on anum ysenum scryne gebrohton on þære byrig Damascum, and hyne þær myd scryne myd eallum on feastum cwearterne beclysdon, and þær toforan þam geate hyrdas gesetton þæt wæron ealra IIII and feowertig cempena. And hig syððan bodan asendon to Romesburh, to þam casere Tyberie, to pam þæt he sceolde Volosianus hys mæg on Judea-land asendan, for þam ðe he ðær fæla þynga gewytan myhte þas ðe se Casere ær nan þyng gehyrde.
Tiberius þa se Casere swa dyde, and cwæð to Volosiane hys mæge, “Far and onfoh ealle þa ðing þe ðu on sǽ habban scealt, and gewend on Judea-land; and þær sec ænne of þæs Hælendes leorning-cnyhtum, and þæt he cume to me on hys Dryhtnes naman and myne wunda gehæle, þa ðe ic gefyrn myd myclum yfele þolode. And asend swylcne dōm ofer þa Judeiscan cyningas eall swylcne hig ofer þone Hælend asendon, and cwylm hig ealle to deaðe. And gif þu þone man to me gelædest þe myne wunda gehæle, ic wylle on þone Hælend Godes sunu æfre gelyfan, and ic wylle on his naman gefullod beon.” Volosianus hym andswarode and cwæð, “Gea Hlaford, and hwæt gif ic swylcne man gemete, hwylce mede sceal ic hym behatan?” Tiberius hym andswarode and cwæð, “Beo þanon þe he beo, sig he cynyng æfter me.”

Chapters 20–21
Volosianus hym þa wæs forðwerdes farende, and on anes dæges færelde to sǽ becom, (seo sǽ hatte Licostratus) and he þær on scyp eode, and myd hys scypreðrum hys segl up ahof, and swyðe forð seglode and swa þæt he gefōr þæt he on þam ehtoðan dæge on Judea-land and to Hierusalem becom, and he þa het ealle þa ðe Cryst awyht cuðon, þæt hig hym sceoldon to-cuman, and he sona hig ealle axode hwylce dæda be þam Hælende gedōne wæron. Đa com Joseph of Arimathia and Nychodemus myd hym, and hym eall sǽdon þæt ðæt hig þær on wyston. Nichodemus sæde, “Ic wat þæt ic hyne geseah, and þæt ic wat full georne þæt he ys ealles myddangeardes Hælend.” Joseph hym pa to-cwæð, “Ic wat þæt ic hyne of þære rōde genam, and hyne on þa byrgene lede pe ic hafde mesylf of stane aheawen, and ic wæs an þæra manna þe his byrgene heold, and ic myn heafod ahylde and hyne geseon wolde, ac ic þær nan þyng of hym ne geseah. Ac ic þær twegen englas geseah, ænne æt þam heafdon and oðerne æt þam fotum, and eāc hig me axodon hwæne ic sohte. Ic heom andswarode and cwæð, þone onhangenan Hælend ic sēce. Hig cwædon me ongean, Farað on Galileām, þær ge magon hyne geseon, swa swa he eow ær foresæde. And eac æfter þysum, (cwæð Joseph) ic hyne geseah on þam ylcan flæsce þe he æror wæs and his leorning-cnyhton sealde etan and dryncan.”

Chapters 22–23
Æfter þam þa ða Joseph þus gesprecen hæfde, þa com þæt arwurðe wyf Verōnix and þus cwæð,, “Þet ic wat, þæt ða ic on þære mænige wæs þæs folces þæt ic him to-cuman ne myhte, buton þæt ic hys hrægles fnædes oðhran, and me þæs blodes fleusa huru twelf gear eglode, ic wæs þa sona hal geworden; and ic æfre gelyfde þæt he ys se lyfigenda God ā on ecnysse.” Volosianus het þa Pilatum gefeccan, and hym to-cwæð, “For hwig lete þu ofslean Godes sunu?” Pilatus hym andswarode and cwæð, “Hys agene peoda and þa yldestan bisceopas hyne sealdon me.” Volosianus þa wearð yrre geworden and þus cwæð, “Swa me se sylfa Dryhten lybbe, þam wyrsestan deaðe þu scealt sweltan.” And Volosianus hyne þa eft het on þam ysenan scryne gebryngan, and on cwearterne gesettan, and to ðam arwurðan wife cwæð syððan þus, “Ic hate þe Verōnix þæt ðu agif me þa halignysse þe þu myd þe hæfst.” Verōnix hym þa swyðe wyð-soc and sæde, þet heo nane halignyssa myd hyre næfde.

Chapter 24
Ac Volosianus hyre na ne gelyfde, ac hig swa þeah genydde myd myclum ege þæt heo hyt ameldode and þus cwæð, “La leof, hyt ys belocen on mynre bed-cofan þær ic dæghwamlice to mynum Dryhtne me gebæd.” Volosianus cwæð, “Agif me þone Dryhten þe ðu to-geeadmeddest, and ic hyne wylle eac geeadmeddan.” Veronix þa swa dyde, and hym forwyrnan ne dorste. Volosianus, þa seo halignis hym wæs to-broht, þa feoll he nyþer astreht, and myd ryhtum geleafan hyne þær to-geeadmedde, and swa let þæt hyt Dryhtnes sylfes andwlyta wære; (ac hyt eallinga swa næs, ac hyt wæs þæt reaf þæt se sylfa Hælend werede). And Volosianus þa ða he up aras he þone andwlytan genam, and swa wende þæt hyt Crystes andwlita wære, and hyne on pællenre scytan befeold, and eac heo wæs gewefen myd golde. And þa scytan he dyde þa on an gylden fæt, and hyt myd hys hringe geinseglode and þus cwæð, “Swa me Dryhten lybbe, and swa myn sawl lybban mōte, þæt nelle ic næfre mynes Dryhtnes andwlitan aseon ær ic toforan Tyberie cume minum hlaforde, and hym gecyðe ealle þa þyng þe her gewordene synd.”

Chapters 25–26
Ac ic wat þæt he þa het Pilatum þam fulestan deaðe acwylman, and wæs hym syððan toweard hys scypes farende. And þæt arwurde wyf þaVeronix ealle hyre æhta for Crystes naman forlet, and wæs Volosiane æfter-fyligende and samod myd hym on scyp astygende. Ac Volosianus hyre to-cwæð, “La wyf, hwæt secest þu?” Heo hym andswarode and cwæð, “Ic sece mynne Dryhten, and lā hwæt hæbbe ic gedon, ic axie þe, þæt ic ne mot mynne Dryhten habban? To soðon ic þe secge, gif þu hyne nelt me agyfan ne forlæte ic næfre þe, ær þon ðe ic geseo hwar þu hyne alecge and ic hym þonne geeadmedan wylle and bym æfre þeowian þa hwyle þe ic lybbe.” Þa þæt folc þæt gehyrde, huVeronix þæt arwurðe wyf gesprecen hæfde, hig sona ealle hyre nehheburas, ægðer ge weras ge wyf, swyðe weopon. Ac Veronix heom to-cwæð, “La Hierusalemes bearn, ne wepon ge nā ofer me, ac wepað ofer eow and ofer eowre bearn, for þig wunder hyt ys gif ge næfre ne gehyrdon hu God sylfa cwæð, þa he sæde þæt ælc þæra manna þe for Crystes naman ealle þyng forlætt, he onfehð hundfealde mede and þæt ece lyf geearnað.”

Chapters 27–32
Volosianus þa het hys scypmen swyðe forð rowan, and þær bæftan let Titum and Vespasianum, and swa forð seglode oð þæt he becom on þa ea Tyfre, and he on þære ea hys scyp forlet and on þa ceastre eode þe ys genemned Lateranis, and þanon asende bodan to þam Casere Tybērie, and hyne het axian, hwæðer he wolde þæt he to hym come. And Tyberius þa wæs swyðe geblyssigende, and het Volosianum hym raðe to-cuman, and hyne sona axode, hwæt he on Judea-lande afunde be þam Hælende oððon be hys leorning-cnyhtum, “Ic ðe bydde gebycna hyt eall me.” Volosianus pa cwæð, “La myn Hlaford, ealle þa ðyng þe ic þær gemette, ealle ic gedo þæt þu hig nu wast. Ɖæt ys ærest, þæt ic þær gemette Tȳtum and Vespasianum þyne getrywestan under-cyningas, and þær syndon gyt God swyðe ondrædende, and ic gemette þær þone Casere onhangen, and Caiphan and Archelaus gehænedne, and Pilatum gewryðenne and on ysenum scryne fæste gebundenne, and on Damascum þære byrig on cwearterne asetne. And þæt ys eall forþam ðe pa Judeas þone Hælendan Cryst myd sperum and myd stengum and myd blasum hyne forþrysmodon, and ure leoht ofslogon and þæt geþafian noldon þæt hyt hyder to us come. Nu for þon Tītus and Vespasianus hig habbað yfelum deaðe acwylmede and swyðe mycle mænige of þam Judeum ofslagene. And þyne twegen getrywan cnyhtas comon of Arimathia, þæt wæron Joseph and Nychodemus, and abædon þæs Hælendes lychaman, and hyne on nywre byrgene bebyrgdon, and he þa se sylfa Hælend on þam þryddan dæge of deaðe aras and hyne hys leorning-cnyhtum ætywde, on þam ylcan flæsce þe be æror wæs, and his leorning-cnyhtas hyne gesawon hwar he was on heofenas astigende. And eac he fæla wundra worhte ær hys prowunge; he deade awehte, and he blynde gelyhte, and he hreoflan geclænsode, and he deofelseocnyssa fram mannum aflymde, and fæla oðra mærða he worhte, and þa Judeas hyne þa acwealdon butan ælcum gylte, and hyne on grenum treowe ahengon. And Titus and Vespasianus heom þæt wraðe forguldon, þa ða hig þa Judeas ahengon þa fet up and þæt heafod adun. Se hælend wæs ofslagen buton ælcon gylte; and þa Judeas wæron ofslagene þam fulostan deaðe and heora naman syndon adylegode ofer ealre eorðan, swa swa hig sylfe geearnodon. And eac we þær an wyf gemetton, seo sæde þæt heo Dryhtnes andwlitan hæfde. Nu hæbbe ic her (cwað he) ægðer ge þæt wyf and eac þone andwlitan.”

Chapters 33–35
Ða cwæð Tyberius, “Eala swyðe wæs ic gewylnigende þæt ic hyne geseon wolde, and hyne geeadmedan.” Volosianus þa up astod and þone pæll astrehte þe Dryhtnes andwlytan on wæs befealden, and Tyberius þa þone andwlitan geseah, and swa wende þæt hyt Dryhtnes andwlyta wære; ac hyt eallynga swa næs, ac byt wæs þæt reaf þe se sylfa Dryhten werede. Ac ælc þæra hæðenra manna þonne he ærest on beseah, hym þuhte þæt hyt Drihtnes andwlyta wære. And Tiberius hyne sylfne geeadmedde, and se hreofla þe hym ær lange on wæs wearð þa sona nyðer afeallen, þæt hys lychama wæs swa clæne swa byð geonges cyldes. And he sona gelyfde and wearð gefullod, and eall hys hyred and eall þæt folc þe hym undergeþeodd wæs, on naman ures Dryhtnes Hælendes Crystes. Þam sig wuldor and wurðmynt, ā in ealra worulda woruld. Amen.
